Hospitaal se Covid-19-saal brandArgieffoto (Foto: Unsplash) ’n Brand het Dinsdag vroegoggend in die FH Odendaal-hospitaal in Modimolle (Nylstroom), Limpopo, se Covid-19-saal uitgebreek. Twee pasiënte het tydens die brand gesterf. Neil Shikwambana, woordvoerder van die departement van gesondheid in Limpopo, sê volgens ŉ voorlopige ondersoek het die brand tussen 02:30 en 04:00 in die Covid-19-saal in die hospitaal uitgebreek. Die LUR van gesondheid in Limpopo, Phophi Ramathuba (middel) het haar ook Dinsdagoggend na die hospitaal gehaas om personeel by te staan (Foto: Limpopo Departmtent of Health, Facebook) “Personeel het geskarrel om die pasiënte betyds na veiligheid te neem en het ook met brandblussers die brand probeer blus,” het Shikwambana aan Maroela Media bevestig. “Twee van die pasiënte het in die proses gesterf. Ons wag op die uitslae van die lykskouing om te bepaal wat die oorsaak van hul dood is.” Shikwambana sê die brand was vinnig in bedwang gebring voordat dit te ver kon versprei. Die gedeelte in die saal waar die brand uitgebreek het, is beskadig. Shikwambana sê die oorsaak van die brand word ook nog ondersoek. Die LUR van gesondheid in Limpopo, Phophi Ramathuba, het haar ook Dinsdagoggend na die hospitaal gehaas om personeel by te staan.